Kad se svi već guraju oko predizborne kampanje, bilo je vrijeme da isto učini i Željko Kerum.

Predsjednik HGS-a, točnije stranke Željko Kerum – HGS, ovih je dana u tiskane medije odaslao svoju predizbornu kampanju zakupivši u nekoliko novina po jednu stranicu oglasnog prostora.

Za slogan stranke odabrao je sljedeće: “ISTINA! Istina je spora, ali dolazi na vidjelo”, a građanima poručio da njegov HGS ne daje lažna obećanja, da iza stranke stoje vidljivi projekti, a iznad svega socijalna osjetljivost prema najpotrebitijim građanima.

Ipak, Kerum je zaboravio angažirati lektora: tako u oglasu pogrešno piše “osijetljivost” umjesto “osjetljivost”, “gluhonjem” umjesto “gluhonijem”, a pogrešno je napisana i titula dr. Franje Tuđmana koja u Kerumovoj verziji počinje s velikim tiskanim slovom D.

Oglas je ipak puno interesantniji od pravopisa.

U njemu Kerum nabraja sve projekte koje je napravio za Split u vrijeme svoga gradonačelničkog mandata, a među njima je i fotografija jednog anonimnog mladića uz kojeg stoji poruka: “Slučajan susret u liftu donio posao gluhonjemom mladiću”.

Piše i da je otvarao nove vrtiće te u njima zaposlio 48 novih djelatnika, prikupio sedam milijuna kuna za besplatne knjige za djecu, uredio Zapadnu obalu, postavio križ na Marjanu, postavio kip dr. Franje Tuđmana, otvorio most kod sveučilišnog kampusa, donirao 100 tisuća eura splitskom Ekonomskom fakultetu, a njegovih devetero vijećnika iz redova HGS-a odlučilo je donirati gotovo milijun kuna socijalno ugroženim Splićana. Za kraj je napisao “I još mnogo donacija…”.

Oglas je dizajnirao u obliku šahovnice, a postignuća ostvarena tijekom gradonačelničkog mandata razmjestio je po šahovskim poljima, no jedna je kućica prazna…